På VoksenBøgen i Vodskov har de sat Counter Strike på skemaet to dage om ugen for at hjælpe de unge med at kommunikere. Tobias Lund Jacobsen er i gang med et 3 års forløb på VoksenBøgen i Vodskov. Lige nu står den på Counter Strike hele dagen. - Det er meget hyggeligt, og så kommer man lidt væk, fra det man normalt plejer at lave, siger Tobias Lund Jacobsen. I Counter Strike spiller man fem mod fem. Det ene hold skal placere en bombe, og det andet hold skal forhindre, at det lykkes. Skal man vinde er det nødvendigt, at holdet snakker sammen. - Det at kunne kommunikere på en ordentligt plan, det kan man bruge i alle mulige sammenhænge. På uddannelser og praktikpladser kræver det, at man kan kommunikere ordentlig, siger pædagog i VoksenBøgen, Jonas Andreasen. Undervisningen på VoksenBøgen skulle gerne ruste de unge, så de kan komme i gang med en ungdomsuddannelse, og det hjælper Counter Strike med. Siden det kom på skemaet, er de unge for eksempel begyndt at møde til tiden. - De er faktisk også blevet gode til at være sammen omkring e-sport. De har en god tone, og de er gode til at opmuntre hinanden, og det synes jeg er noget af det allervigtigste, af det vi har set allerede nu, siger pædagog på VoksenBøgen, Mette Skendelboe Sørensen. Tobias er ikke i tvivl om, hvad han skal, når han forlader VoksenBøgen. Han vil i lære som tømmer. - Det er et spændende fag. Det er et sjovt fag, og man kommer ud og møder mange nye mennesker, siger Tobias Lund Jacobsen. På sigt er det tanken at VoksenBøgens eleverne skal kunne deltage i større LAN-turneringer.

Referat:
Man skulle tro, at computerspil og unge med for eksempel ADHD er en dårlig cocktail, men på VoksenBøgen i Vodskov er erfaringerne lige modsat.